**ZAPISNIK 1. SESTANKA MREŽE NVO JVZ SLOVENIJE, PROSTORI DRPD, NOVI TRG 9**

Sestanek je potekal v sredo, 17. 12. 2014, od 17. do 19. ure

**1. UVOD**

Maja Žunič Fabjančič, koordinatorka projekta Regijski NVO center in moderatorka Mreže NVO je pozdravila vse prisotne in povedala, da jo zelo veseli, da so se sestanka udeležili v takšnem številu. Pove, da bo sestanek po tej metodi trajal največ dve uri in nadaljuje z načinom delovanja in potekom sestanka. Na podlagi ankete, ki jo je Regijski NVO center JVZ Slovenije opravil na območju Slovenije in anketiral 47 nevladnih organizacij, smo ugotovili, da so prva stvar, ki teži nevladne organizacije finance, takoj zatem pa premajhna povezanost nevladnih organizacij in skupno reševanje določenih težav. Ta problem je izpostavilo okoli 70 % anketiranih nevladnih organizacij. Zato smo se odločili, da povežemo neformalno mrežo nevladnih organizacij, ki deluje v JVZ Sloveniji, v njo ste vključeni tudi udeleženi, trenutno je v mreži 230 nevladnih organizacij. Maja pove tudi, da so članice pri vstopu izrazile željo, da aktivno sodelujejo pri aktivnostih stičišča in aktivnostih mreženja. Mreža bo delovala tako, da bodo sestanki potekali enkrat na mesec, mreža pa bi rotirala po JVZ Sloveniji, enkrat v Novem mestu, enkrat v Črnomlju in enkrat v Kočevju, z namenom, da se poveže celotna regija, ne samo nevladne organizacije znotraj občin, razen seveda, če boste v obliki delovnih skupin to želeli. Srečevanja so namenjena razpravi, informiranju in pa samoorganizaciji nevladnih organizacij pri reševanju lokalnih in regionalnih težav. Predvsem pa želimo, da se vzpostavi zaupanje, sodelovanje in skupno iskanje rešitev. Maja pove udeležencem, da bodo težave, ki jih bodo navedli, tudi sami aktivno reševali. Vloga stičišča je vloga moderatorja, skušali vas bomo peljati skozi strukturirano razpravo s ciljem doseganja konsenza in uresničevanja skupnih ciljev, ki jih boste vzpostavili. Metodo, ki jo bomo danes uporabili, prenašamo iz Maribora, po mariborskih vstajah se je pojavilo vprašanje kako lokalno prebivalstvo vključiti v procese odločanja, v Mariboru deluje že 10 samoorganiziranih mestnih svetov in pa 4 sveti krajevnih skupnosti. Občani se sestajajo na 2 tedna in sami rešujejo težave. Rešili so že nekaj pomembnih vprašanj, na primer neka lokalna skupnost se je 15 let trudila, da bi dobili prehod za pešce pri šoli, prošnje so naslavljali na pristojne institucije, vendar so bili neuspešni, potem pa so naredili direktno akcijo. Na mesto, kjer so želeli prehod za pešce, so naredili zebro iz blaga in se po njej sprehajali, pri tem so aktivirali celotno lokalno skupnost, poklicali medije in odločevalce ter v enem tednu dosegli, da so dobili prehod za pešce. Dosegli so tudi večje cilje, predvsem spremembe zakonodaje, ravno zdaj je nek njihov predlog v proceduri in pričakujejo, da bodo z njim uspeli. Danes bo najbolj pomembno, da poiščemo konsenz, vse kar boste predlagali se bo sprejemalo s konsenzom, kar pomeni, da enostranskih predlogov ni, gre za to, da dosežemo nek dogovor in, da tudi tisti, ki se najmanj strinjajo, se še vedno nekako strinjajo. Maja pove, da upa, da bomo danes sprejeli vsaj nekaj sklepov s katerimi bomo lahko nadaljevali naslednjič, ti sklepi pa bodo odgovor na kakšen način želimo reševati te težave. Danes bomo z vami 3 moderatorji: Dalibor bo pisal poudarke, ki jih boste dali, Mirjam bo pisala zapisnik, jaz pa vas bom peljala skozi ta proces. Prosila bi vas, če lahko ta sestanek snemamo, posnetek bo zgolj za interno uporabo, gre za to, da po vsakem sestanku napišemo zapisnik in bi želeli, da je v njem vse zajeto. Če se strinjate s snemanjem, lahko sprejmemo 1. sklep, vsi udeleženi se s snemanjem strinjajo, zato je 1. sklep sprejet. Maja najprej obrazloži simbole, ki jih bomo danes uporabljali, tako imenovane ročne signale, ki jih udeleženci sprejmejo. Maja nato obrazloži in predlaga pravila metode po kateri se bo delalo:

* Govori samo eden hkrati,
* k besedi se prijavimo z dvigom rok,
* prednost ima tisti, ki še ni govoril,
* da se vsi spoštujemo in ob žalitvah posredujemo,
* ne pustimo diskriminacije,
* nastopamo brez funkcij,
* diskusija vseh,
* držimo se točk dnevnega reda,
* načelo direktne akcije (tisti, ki predlaga neke rešitve ali izpostavi nek problem, je tudi sam aktivno vključen v njihovo reševanje in hkrati skušamo pritegniti še ostale, ki bodo pri reševanju problemov sodelovali).

Udeleženci so se strinjali s pravili. Maja je nato predlagala, da se nadaljuje z dnevnim redom. V vsakem primeru se zaključi po 2 urah in nadaljuje naslednjič. Na podlagi preteklih izkušenj so ugotovili, da po dveh urah že pade koncentracija in debata ni več tako strukturirana. Dnevni red, ki je predlagan:

1. Uvod in sprejetje dogovora o delu tega zbora

2. Problemi nevladnega sektorja

3. Razno

Maja je zaželela uspešno diskusijo, ter izrazi upanje, da boste prišli do sklepov, da bi se morda vzpostavile kakšne delovne skupine. Nato je odprla debato.

2. PROBLEMI NEVLADNEGA SEKTORJA

Klemen iz Mladinskega centra BIT Črnomelj je povedal, da je delo nevladnih organizacij podcenjeno v primerjavi z javnim sektorjem. Pove, da je delal primerjavo financiranja med javnimi mladinskimi centri in zasebnimi mladinskimi centri in ugotovil, da pridobijo nevladniki dosti manj sredstev, razmerje je 1:3. Je mnenja, da so nevladniki krivi tudi sami, ker se ne znajo aktivno postaviti nasproti občini in odločevalcem, ker včasih tudi nimajo empiričnih dokazil, da je to tako. Predvsem razna kulturna, turistična društva so zelo podcenjena v primerjavi s tem kaj dobivajo v javnem sektorju. Njegovo mnenje je, da bi morali v sklopu naše regije vzpostaviti nek projekt ali monitoring, ki bi ga lahko prijavili na kakšen razpis, s katerim bi lahko pokazali, da je nevladni sektor na določenih področjih učinkovitejši, cenejši in, da bi moralo biti državi in lokalnim skupnostim bolj v interesu, da podpira nevladni sektor, ki je dosti bolj fleksibilen kot pa javni sektor.

Maja je povzela predlog Klemna, regijski projekt, ki bi dokazal, da je nevladni sektor na določenih področjih bolj uspešen, učinkovitejši od javnega sektorja.

Mija iz Zavoda za magičnost ustvarjanja je povedala, da so sicer iz Posavja, kjer pa so izgubili stično točko, zato so se danes udeležili sestanka. Njihove težave so praktične narave, potrebovali bi določeno podporo pri računovodstvu, zakonodaji, izvajanju projektov.

Maja je predlagala, da bi na koncu pogledali kakšna je vloga stičišča, kaj vam nudimo, v točki dnevnega reda pod Razno.

Blaž iz zavoda Zora je omenil, da se mu zdi, da morajo sestanke razdrobiti, ne bodo mogli vsi hoditi povsod. Njegov predlog je, da ima Bela krajina posebej sestanke, Posavje posebej in Novo mesto posebej, vse skupaj pa naj koordinira stičišče.

Igor iz Društva Bober je povedal, da je ideja povezovanja padla na predavanju v Podbrezniku in je vesel, da se je zadeva začela premikati. S kolegom Blažem se ne strinjata povsem, ga pa podpira in razume. Predlaga, da se predstavijo, poskušajo narediti delovne skupine in imajo potem sestanke, ker če bodo združeni, bodo močnejši in bolj slišani. Pokrivati morajo celotno regijo, lahko tudi na kakšni drugi lokaciji, vendar tisti, ki imamo približno enako zgodbo s katero se ukvarjamo. S kolegom iz Črnomlja se absolutno strinja.

Blaž iz Zavoda Zora je povedal, da ne misli drugače kot kolega Igor, vendar je omenil, da je to tematsko povezovanje, s katerim se strinja. Da pa bi hodili na plenarne seje, kjer bi se pogovarjali o splošnem delovanju nevladnih organizacij, se mu zdi nesmiselno. Na primer, da bi oni hodili v Črnomelj in se tam pogovarjali o odnosu z njihovo občino ali, da oni pridejo k nam in se pogovarjajo kako bomo mi uredili začasno rabo prostorov. Zdi se mu bolj smiselno, da se te stvari rešujejo teritorialno zaokroženo. DRPD je pa vedno poleg in lahko potem poveže skupine, ki delujejo z enako vsebino.

Maja je povzela besede gospoda Blaža in vprašala ali tudi drugi želijo, da se dobivamo ločeno.

Besedo je dobil Borut iz Lokal Patriota in Mladinskega kluba DNŠ, ki je povedal, da je spekter nevladnih organizacij, ki imajo širok nabor vsebin. Medtem ko posamezna, neka parcialna vsebinska področja, zavodi s področja ekologije, kulture, športa tako vsebinsko različna, absolutno podpira to idejo o nekih manjših delovnih telesih, ki se potem vsebinsko ukvarjajo s tistimi področji, ki jih tangira. Ne čuti se s področja kulture poklican, da bi dajal mnenje, če bi bilo na mizi javno branje nekega zakona s področja trajnostnega razvoja, ker se na to ne spozna. Lahko kot občan reče, da meni, da mu je nekaj všeč, ampak strokovnega znanja pa nima. Predlog o delovnih skupinah se mu zdi na mestu.

Gospa Zlatka (Zveza tajskega boksa in Akademija tajskega boksa) je omenila, da k trajnostnemu razvoju prispevajo vsi. Oni delajo v športu, vendar si želijo povezljivosti in delajo na povezljivosti, se povezujejo s kulturo, turizmom, kulinariko. Čeprav so športno društvo želijo širiti tudi kulturo, kulinariko.

Gospod Jože Pečnik prihaja iz večih nevladnih organizacij. Povedal je, da je osnova Ustava in Zakon o društvih, iz Zakona o društvih je razvidno kako se lahko tukaj notri organiziramo. Meni, da preveč vsak zase delujejo, zato preveč upoštevajo strice iz ozadja v smislu dobivanja sredstev od tistih, ki imajo sredstva, vejo pa, da imajo sredstva samo občine. Sponzorstva, donatorstva, teh oblik je še nekaj, ampak tudi to je zanemarljivo. Tukaj vidi, da je pametno imeti neko krovno organizacijo, treba se je pa opredeliti tudi po področjih, na primer finance, kultura, šport, znotraj teh področji morajo bolj sodelovati, v tem smislu, da pridemo do finančnih sredstev, v nasprotnem do teh sredstev ne bomo prišli. Govorili smo o javnih zavodih, oni imajo zaposlene, v nevladnih organizacijah pa delujemo volontersko. Nevladne organizacije bi se morale spraviti tako daleč h koritu, da bi bile obravnavane kot javni zavodi, če se to ocenjuje je prav gotovo delež nevladnih organizacij velik, vendar ni merjen in ni primerljiv z drugimi javnimi službami. Oni gremo v naravo, nekaj očistimo, naredimo koristno delo, delo je opravljeno, oni so ga opravili, javna služba pa za to pridobi sredstva. Tukaj bi se morali organizirati, na primer cerkvene organizacije so organizirane, mislim, da na leto poberejo okoli 103.000.000 EUR, delujejo pa v bistvu tako kot delujemo mi. Vi kot naš predstavnik, bi nas morali z nekimi parametri, ki nas bodo uvrstili v vrsto, pripeljati tako daleč, da bomo lahko pridobili sredstva. Jaz sem iz Združenja borcev, včasih je bilo denarja veliko, sedaj pa ne več, služba, ki skrbi za urejanje spomenikov, dobi denar in ima osebo, ki je polno zaposlena in porabi letno okoli 15.000 ali pa 25.000 EUR. Mi pa na terenu ugotavljamo kaj je treba popraviti in skušamo to iz svojih sredstev popraviti ter na koncu tudi popravimo, pri tej službi se pa sredstva namensko porabijo za plače in ničesar drugega. V naši ljubi Republiki Sloveniji je teh sredstev 90 %, 10 % jih pa mi vsi porabimo in dobimo, čeprav volontersko.

Maja je vprašala kaj je gospodov predlog.

Gospod Jože je odgovoril, da se naj DRPD izpostavi kot krovna organizacija ter postavi h koritu kot ostale javne službe, javni zavodi. Recimo ornitologija, to je skrb za zunanje ptice, to je koristno za vse in za to morajo biti odvedena neka sredstva, s temi sredstvi bomo pa to in to naredili in se borili, da bo to in to narejeno. To je bistveno, ne pa, da ves čas nekaj govorimo, ni pa nobenega učinka. V Novem mestu je ogromno društev in vsak po svoje pritiska na župana, da bi pridobili sredstva, nihče še ni rekel kaj si pa konkretno naredil, odgovorijo pa, da so imeli 10 sestankov ali sej, od tega pa ni nobene koristi. Če bo pa mene kdo vprašal, bom pa rekel, da sem zavaroval pomemben kamen, da se ni zvalil dol ali ga ni kdo ukradel, to pa je nekaj pomembnega in to bi se moralo nadaljevat.

Gospa Zlatka je predlagala, da bi mogoče naredili peticijo in izrazi mnenje, da je država navajena, da delamo in funkcioniramo brez plačil.

Gospod Gojmir sprašuje ali je prav razumel, gre za skupno razporeditev sredstev vseh nevladnih organizacij, če povzamem vaše besede, gre za neko skupno telo, ki bi vključevalo več NVO, sogovornik, kjer bi se odločalo iz korita kam bi kaj šlo. Če je temu tako, je treba narediti zvezo NVO na določenem področju in katera NVO hoče biti noter, ima svojega predstavnika.

Gospod Jože je povedal, da Zakon o društvih določa združevanje in sodelovanje s sorodnimi društvi. Vendar pa je treba sodelovati s tistimi sorodnimi društvi, ki so vedno pri koritu in vedno imajo sredstva.

Gospa Violeta iz Sonček Društvo za cerebralno paralizo Dolenjske in Bele Krajine je povedala, da je na sestanek prišla z namenom, da se seznanimo, da vidimo kakšne imamo mi želje, potrebe in da začnemo skupaj delovat. Ona je videla cilj tega sestanka v tem. Enkrat na leto je organiziran Bazar in se tam vidimo, skupaj pa nikoli ne pridemo, ker misli, da ne glede na to, da smo si tako različni, bi lahko veliko skupaj naredili. Da se spoznamo ter ugotovimo kakšni so naši skupni interesi. Dejansko so problemi financiranja, ampak šele, ko bomo mi skupaj prišli, takrat mislim, da bomo lahko dali nekaj naprej. Vaše društvo vidi kot zastopnika, 550 nas je, prišlo nas pa ni veliko, mogoče bi malo več delali na povezavi, da vidimo katera društva so, kaj delamo, dejansko se pa lahko vsi povezujemo.

Gospod Blaž je rekel Maji naj ona pove kaj počne Regijski NVO center, ker ta projekt financira Ministrstvo za javno upravo in je namenjen temu in ni potrebno, da bi zdaj ustanavljali neke zveze. Sredstva za to so rezervirana vsako leto.

Maja je pojasnila, da projekt teče do 30. 9. 2015, do takrat imamo sredstva pridobljena iz projekta Ministrstva za notranje zadeve. Do takrat je sigurno, da bo projekt še deloval po tem datumu pa je odvisno ali bomo uspešni pri prijavi. Zdaj se pripravlja nova shema, mi se vsaki dve leti javimo na razpis že od leta 2008. Maja vpraša udeležence ali bi želeli slišati kaj mi nudimo ali bi želeli nadaljevati. Danes smo tukaj zato, da pospešimo povezovanje, je pa na vas, da poveste na kakšen način se želite povezovati. Kot smo ugotovili so se izpostavili dve zadevi, da se želite povezovati vsebinsko in po ožjih regijah.

Gospod Igor je povedal, da to ni prav razumljeno, delovne skupine iz določenega področja za celo JVZ regijo. Če je delovna skupina, smo povabljeni vsi iz regije, ki delujemo na tem področju. Jaz se ne strinjam s tem, da se povezujemo po krajih.

Gospa Violeta je povedala, da bi rada, da se spoznajo, da vidijo področja delovanja in se bodo potem lahko povezovali.

Maja je vprašala ali se strinjajo s tem, da se spoznamo, da vidimo na katerih področjih kdo deluje.

Vsi so se strinjali.

Gospa Bojana je imela eno vprašanje, ki se mu ne more izogniti. Zanima jo zakaj uporabljamo ročne signale, to nam ni blizu, ni v naših koreninah. Tukaj se počuti izredno nesigurno.

Maja je odgovorila, da so ti signali namenjeni temu, da govori eden po eden, da je debata konstruktivna. Gremo korak nazaj, vpraša s katerimi ročnimi signali se ne strinjajo. Za strinjanje in prijavljanje k besedi uporabimo roka gor. Maja je vprašala ali se s tem vsi strinjajo in tudi se.

Predstavila se je gospa Joži iz Društva upokojencev Veliki Gaber, pove, da so mlado in zelo aktivno društvo, ki odpira medgeneracijski center. Zanima jo kaj lahko pričakujejo od mreže, pove, da ji je všeč, da obstaja tak center za NVO. Za začetek bi prosila za informacije in pomoč, kaj mi lahko od te mreže pričakujemo ali prosimo.

Maja je povedala, da se tukaj dve stvari mešata, to je delovanje te mreže zaradi česar smo se danes dobili, da poiščemo načine kako bi skupaj sodelovali, druga zadeva je pa stičišče NVO, ki deluje pod okvirom DRPD in nudi neko podporo, da se razvijate in koristite storitve, ki jih potrebujete za svoje delo. Nudi storitve na različnih področjih, informiranje, zagovorništvo, mreženje. Pri informiranju lahko pričakujete novice na 14 dni, na spletni strani nevladnik dnevno objavljamo novice, dogodke in razpise, lahko nas pokličete in vas usmerimo naprej ali vam pomagamo, lahko pridete k nam in vam nudimo celostno podporo. Na nivoju zagovorništva skušamo tako na regijski kot lokalni ravni spremeniti neke odloke, ki se nanašajo na delovanje NVO, ena od teh akcij je poenotenje razpisov. Kolegica trenutno dela na analizi razpisov za NVO, kakšni so razpisi, ali so ustrezni, kakšni so obrazci glede na financiranje, ki ga nudijo občine, kaj vse je zajeto v razpisni dokumentaciji. Na tem področju bomo sodelovali s Skupnostjo občin Slovenije in CNVOS, gre za nacionalno akcijo. Predvidene imamo tudi posamezne pobude, ki jih boste predlagali ali so bile že izpostavljene – začasna raba prostora, večletno financiranje. Poleg tega skušamo vključiti tudi projekte na regionalni ravni, pripravlja se RRP, neke predloge bomo skušali uvrstit tudi v RRP. Nudimo podporo 11 članov NVO, ki delujejo v Razvojnem svetu regije, tukaj imamo tudi člana gospoda Klemna iz Bele Krajine. Izposodite si lahko tudi IKT opremo, projektor, platno, ozvočenje in vam pomagamo pri uporabi te opreme. Pomagamo vam pri prijavi na razpisih, svetujemo, nudimo mentorstvo, pravno in finančno svetovanje.

Gospod Blaž je vprašal kakšna je politika obveščanja.

Maja je odgovorila, da smo naredili raziskavo med NVO-ji kaj si želijo v novicah in je bilo izpostavljeno naj bodo novice čim krajše, 3 ali 4, zraven pa povezave na te novice. Dogodke pa objavljamo samo na nevladniku.

Gospod Klemen je povedal, da Regijski razvojni program (RRP) obeta nov mehanizem za NVO, to pomeni, da bo v sklopu tega možno, da bo prvi od 10 do 15 projektov na področju regije, ki bodo vredni od 10.000 do 15.000. Zdaj smo imeli 3. ali 4. sejo, jaz vedno glasujem, ne glasujem ali pa sem proti. Mene zelo moti, da gre dosti sredstev v projekte, ki bi jih lahko NVO naredili dosti ceneje in bi bil večji učinek. Za mene je ta razvojni svet neka oblika sistemske korupcije.

Gospod Blaž se je strinjal, da o RRP-ju v javnosti ni veliko govora, nekdo ga dela, osnutka ni bilo, potem ga bodo pa dali za 14 dni v javno obravnavno in to bo to.

Gospod Klemen je povedal, da ga dela Razvojni center Novo mesto, oni imajo pooblastilo države.

Gospod Igor je povedal, da podpira kolega, da ima RRP 2014-2020 veliko finančnih sredstev namenjenih, katere bi društva, tista, ki delamo, koristno izrabila, vendar ne posamezno, ampak skupaj. Zato smo danes tukaj, da se združimo. S tem bomo razpoznavni in uspešni.

Gospod Simon iz Muzeja na prostem Pleterje je povedal, da vidi problem, da je premalo povezovanja in mreženja. Mnenja je, da se moramo predstaviti kaj kdo pričakuje in na katerem področju deluje, da se lahko potem začnemo povezovati. Se strinja, da lahko naredijo veliko več kot javni sektor, vendar je preveč pogovorov in premalo akcije, treba je delat.

Gospa Zlatka je vprašala po kakšnem zakonu je RRP dodeljen RC Novo mesto. Povedo, da gre za regionalno razvojno agencijo.

Gospod Klemen je prosil, če lahko naredi še eno primerjavo, pove, da je delo Regijskega NVO centra pozitivno, da še vedno gre večina sredstev, ki so namenjena za Dolenjsko in Belo Krajino, v Novo mesto. V Črnomlju nimajo take institucije in vidijo v Regijskem NVO centru nek plus.

Gospod Gojmir je povedal, da je temeljna stvar, če se želi narediti premike, je treba imeti tematske skupine, ki so ožje. Potem lahko tematska skupina najde skupno stvar, ki gre potem naprej, gre pa tukaj za zelo konkretne predloge. Naslednja stvar je povpraševanje in ponudba, na primeru neka NVO rabi predavatelja, vendar je informacijo o tem kje ga dobiti skoraj nemogoče najti. Predlagam, da bi na nevladniku dali zavihek ponudba povpraševanje, kjer bi to objavljali. To se potem poveže s časovno banko, ne potrebujemo denarja, sistem 1 ura je enakovredna 1 uri, ni pa važno kaj je. Pri tem odpade problem denarja.

Gospod Pečnik je povedal, da so informacije, ki so objavljene na nevladniku koristne,pripomni pa edino glede razpisov, če bi se dalo vplivat na to, da bi se razpisi zgostili, ker so razvlečeni čez celo leto in jih je težko spremljati.

Gospod Darko pove, da se je ukvarjal s preučevanjem prostovoljnega dela v občini Šentjernej, v tej ekipi so uspeli prepoznati pomen takega dela, zato tudi trenutni župan in podžupan delujeta neprofesionalno. So pa naleteli na težave pri drugih, ki delujejo na tem področju. Preučeval je kako lahko člani lokalne skupnosti sami volontersko uredijo površino, ki jo uporabljajo, vendar je naletel na precej zakonodajnih ovir, hkrati pa ugotovil, da lahko z volonterskim delom pocenijo stvar na 1/10 vsote. Prostovoljno delo ima močan pečat, vendar ga še nismo znali umestit v našo miselnost. Pove, da ne znamo poiskat mejo med prostovoljnim in profesionalnim delom, ko se te dva srečata na trgu, do katerem mere naj deluje turistična agencija in do katere društvo, da bosta v bistvu sodelovala in si ne bosta konkurenca. Prišel je zato, da si poišče sogovornike na to temo, kako se lotevat tovrstnih vprašanj, ko se delijo ta sredstva, predvsem pa kako družba kot taka išče svoje poti, da se bogati skozi to delo, hkrati pa ne povečuje stroškov za družbo. Je mnenja, da imamo dejansko vzpostavljenih procesov, da bi lahko rekli po tej in tej praksi bomo našli najboljšo pot. Deluje tudi v Društvu arhitektov Dolenjske in Bele Krajine in tudi oni se dobivajo v Novem mestu, na seznamu mreže vidi samo eno društvo iz Šentjerneja, dejansko niso razpoznavni. Se pa tudi občine razlikujejo po pristopu, v Šentjerneju so te stvari tuje, tako je najbrž tudi v drugih manjših občinam. Želel bi, da se NVO v takih občinam ponudi še neko dodatno pomoč in informacije.

Gospa Joži je povedala, da je pred dnevi iz ZDUS-a dobila Pravilnik o prostovoljnem delu in jo zanima kaj je dobro v tem.

Maja je odgovorila, da so v tem pravilniku opredeljena 3 osnovna dela, ki se vrednotijo po Zakonu o prostovoljstvu. Zakon o prostovoljstvu je implementiran v vse nacionalne razpise, v lokalne pa še ne. Pove, da se trudimo, da bi občine sprejele ta zakon, v tem smislu, da bi v svoje pravilnike vnesle tudi vrednotenje prostovoljnega dela kot lasten vložek organizacije.

Gospa Joži je vprašala še kako je s pojmom na lastno odgovornost, na primer starejši za starejše, ko človeka spremljaš in se tisti čas nekaj naredi.

Maja je predlagala, da se glede teh tem slišimo jutri, ker to ni tema današnjega sestanka, danes smo tukaj, da poiščemo neke skupne točke sodelovanje. Pove, da se bosta gospo posebej slišale in našle odgovore.

Gospa Joži pozdravlja predlog gospoda Gojmirja o ponudbi in povpraševanju.

Gospa Zlatka pove, da so prostovoljska dela denarno ocenjena, daje predlog, da na primer nekdo naredi predavanje in se to denarno oceni. Na tak način se lahko vrne ponudba nazaj.

Maja vpraša kaj so mislili glede ponudbe in povpraševanje, vpraša ali naj se vzpostavi neka platforma, kjer nevladne organizacije posredujejo ponudbo in povpraševanje.

Gospod Gojmir pove, da je po svetu ta način zelo poznan, na FDV se je to ustavilo ne vem pa zakaj. Razloži, da gre za to, da društvo pove kaj lahko ponudi ali kaj išče, vi pa kot stičišče to objavljate. Vzporedno se vzpostavi časovna banka, da se točno ve ta in ta NVO ima v dobrem 100 ur.

Maja pove, da razmišlja kako bi to vzpostavili, pove, da je ta shema postavljena in, da nimamo dodatnih sredstev za razširitev spletnega mesta.

Gospod Gojmir pove, da je med NVO zagotovo kakšen računalničar, ki bi to znal narediti in je prepričan, da bi neko podjetje dalo svoj server brezplačno.

Gospa Zlatka pove, da so super predlogi, CNVOS ima na ta način Zaposli.

Maja pove, da smo na podlagi predlogov naredili letos nov zavihek na nevladniku, in sicer Storitve in izdelki, ki jih nudite, vendar to ni zaživelo, ker so le dve ali tri organizacije poslale kaj nudijo. To je bila noviteta, bomo pa razmislil kako to vključiti. Maja opozori, da se še niso dogovorili kako bi se naprej sestajali.

Gospod Gojmir pove, da misli, da je bil predlog Igorja dober, da se določijo tematske skupine, da se razdelijo po temah. Pove se katere teme naj bi bile, potem se pa lahko razširjajo. Ampak tako kot je rekel Igor, tematska skupina na primer eko turizem ali trajnostni razvoj, v katerem bi bile nevladne organizacije iz celotne regije. Ko bi se nabralo več ljudi, ni nujno, da se osebno srečujemo, tehnologije je dovolj, da se lahko pogovarjaš tudi na drug način.

Gospod Igor dopolni s primerom dobre prakse, oni kot društvo delujejo v mreži Plan B za Slovenijo, ki ima 9 delovnih skupin, te delovne skupine so tako razdelane in široke, da bi se vsi našli vsaj v dveh. Oni delujejo v osmih. Kako deluje mehanizem: na primer za financiranje NVO je ena od delovnih skupin, katere cilj je zagotoviti sistemsko in projektno financiranje vseh NVO, ki delujejo na področju okolja v Sloveniji. Koordinator skupine je ena prepoznavna NVO, v tej skupin pa jih deluje 16 iz cele Slovenije, kateri ekspertno in ekzaktno delujejo na tem področju. Model je izredno dober in prepoznaven, zaradi tega vidi, da bi lahko tudi v naši regiji naredili mrežo po tem sistemu. Predlaga, da naredijo mrežo z nekim imenom in jo potem razdelijo na delovne skupine s predlogi, določijo koordinatorje skupine in se dobivajo tukaj ali kje drugje.

Maja razloži kako so strukturirane povezave na nacionalni ravni, imamo 10 stičišč po regijah, ki nudijo celostno podporo NVO-jem, ne glede na področje delovanja. Organizirano je pa je tudi vertikalno, mreže, ki delujejo na nacionalni ravni in delujejo na določenem področju (kultura, turizem in tako naprej). Nevladne organizacije, ki delujejo na določenem področju se lahko vključijo v te nacionalne mreže, ki jim tudi nudijo neke določene storitve. Lahko vam pošljemo seznam teh mrež, ki delujejo vsebinsko na nacionalni ravni in se lahko tja priključite. Udeleženci se ne strinjajo, da bi jim posredovali seznam mrež.

Bojana Čibej iz Zavoda Svitar pove, da uprizarjajo zgodovino in se ukvarjajo s turizmom ter predlaga, da na hitro vsak pove od kod prihaja in s čim se ukvarja, da potem predlagajo katere bi bile skupine in se potem po teh skupinah razdelijo in bi mogoče na tak način privabili več članov.

Maja je vprašala ali se strinjajo z Bojaninim predlogom. Vsi se strinjajo. Potem Maja povabi, da se predstavijo po vrsti.

Zlatka Todić pove, da prihaja iz Akademije tajskega boksa in Slovenske zveze tajskega boksa, ukvarjajo se s tajskim boksom, povezujejo pa se tudi s turizmom, kulturo. Ne samo, da govorijo o tem, dejansko se povezujejo. Ker so zveza, so tudi krovna organizacija in je pod njihovim okriljem deluje 8 društev, so tudi člani Olimpijskega komiteja Slovenije. Radovedni so in iščejo povezave, ne želijo predstaviti samo sebe, ampak vedo, da se lahko skupaj bolje predstavijo. Vedno ponudijo tudi drugim predstavitev, ker jim je to v interesu.

Marijana Čengija je povedala, da zastopa Društvo vojnih invalidov Dolenjske, Posavja in Bele Krajine, ki je bilo ustanovljeno v 19. stoletju. Člani društva so starejša populacija, so tudi vojni invalidi iz leta 91, mirnodobni vojni invalidi in družinske upravičenke. Ukvarjajo se socialo, imajo 6 programov, od tega jih 5 zelo dobro deluje. Nimajo problemov s sredstvi, manjka pa jim ljudi, ki bi delali z njimi, ker gre to za starejše ljudi. Te ljudje so zaprta družba in se ne povezujejo z drugimi društvi in to bi radi oni prekinili. Ne ve še kje vidi povezavo z drugimi društvi, mogoče društva, ki se ukvarjajo s starejšimi, vendar se ne bi omejevali.

Bojana Čibej iz Zavoda Svitar pove, da se ukvarjajo s turizmom in uprizarjanjem zgodovine in naše dediščine, sedež imajo na Gradu Struga. Interese imajo različne, na področju turizma, prostovoljno delo, ni stvari, ki jih ne bi zanimala.

Igor Šenica iz Društva Bober pove, da se ukvarjajo z okoljem in naravo, v drugem delu pa še trajnostnim, turističnim, ekoturističnim in samooskrbnim dejavnostmi. Poleg tega pa pokrivajo še področje osebne rasti, zdravja in holistične dejavnosti. V svojih vrstah imajo zelo zagnane prostovoljce, delujejo predvsem na področju JVZ regije, se pravi izvir in izliv reke Krke. Imajo okoljske patrulje, ko zaznajo problem, ga skušajo rešiti. Delujejo tudi na ozaveščanju trajnostnega razvoja in osebne rasti, tako da imajo tudi vsak mesec v Knjižnici Mirana Jarca predavanja, ki so dobro obiskana, tako da so na pravi poti. Vidijo se tam, kjer lahko s svojimi izkušnjami in znanjem pripomorejo k napredku.

Matej Žibert prihaja iz Zavoda Magičnost ustvarjanja in pove, da se ukvarjajo z izobraževanjem mladih na področju videa. Pomagali bi društvom, da lahko kakšne stvari tudi sami naredijo. Delujejo pa tudi na področju videoprodukcije, promocijski materiali in tako naprej. Delujejo pa lokalno, regionalno in mednarodno, želijo izmenjavo mladih.

Mateja Kozlevčar prihaja iz Društva za razvoj in oživitev Trebnjega pove, da delujejo na področju kulture, športa, turizma, socialnega varstva, humanitarne dejavnosti. Težave s katerimi se soočajo oni in ostala društva v občini Trebnje, so predvsem prepozno objavljeni razpisi in prepozni rezultati. Zdi se ji nedopustno, da društva čakajo tam nekje do avgusta, da izvejo ali bodo dobila sredstva in koliko bodo dobila in pove, da je pod takimi pogoji skoraj nemogoče delati.

Irena Matekovič iz Novomeške kolesarske mreže pove, da je društvo v ustanavljanju, njihovi cilji so širjenje urbanega kolesarstva z izgradnjo kolesarke infrastrukture po celotni Mestni občini Novo mesto, dvig kolesarske zavesti na našem področju. Organizirali bodo okrogle mize, predavanja v šolah, izlete z namenom, da ljudje prepoznajo kolesarstvo kot neko normalno obliko gibanja in rekreacijsko sredstvo. V povezovanju se vidijo povsod, v prvi vrsti pa na področju športa, okolja, kulture in turizma.

Violeta Suhadolnik prihaja iz Sončka Društva za cerebralno paralizo Dolenjske in Bele Krajine, pove, da se njihovo društvo prizadeva za kvalitetnejše življenje oseb z posebnimi potrebami. Pove, da so širši, da ne sprejemajo samo oseb s cerebralno paralizo, ampak tudi ostale, ki čutijo, da bodo od njih nekaj dobili. Izvajajo različne programe za osebe s posebnimi potrebami, plavanje, terapevtsko jahanje, kolonije. Osebe s posebnimi potrebami skušamo vključiti v življenje in jih potegniti izmed štirih zidov. V svoje delo želijo vključiti čim več prostovoljcev zato želijo biti čim bolj prepoznavni, že nekaj let delajo na prepoznavnosti in so uspešni. Vidijo se na vseh področjih, ker želijo oni nekaj dati drugim društvom in od njih nekaj potegniti.

Gojmir Južnič iz Trške Gore pove, da je sodeloval z različnimi društvi, zadnje leto so ga povabili v Društvo Trškogorsko srce, ki se ukvarja z ohranjanjem in oživljanjem nesnovne dediščine in skuša to narediti zanimivo za pohodnike in obiskovalce Trške Gore. Za drugo leto maja še z drugimi razvija že dolgo pozabljeno, 80 let staro opereto Danila Bučarja. To je trenutni projekt, 23. in 24. maja bo slovenska opereta na Trški Gori izpod peresa Danila Bučarja, ki jo bo zastonj naredil orkester Slovenske vojske. Pogreša resno povezovanje, ko se je lotil stvari ni vedel kako to poteka in je izvisel. Če kdo želi sodelovati, je lepo vabljen.

Klemen iz MC Bit Črnomelj pove, da so bili lani ena izmed najuspešnejših organizacij na Erasmus +. Danes je tukaj predvsem zato, ker so vpeti v več evropskih projektov, pove, da naša družba v zadnjih letih nazaduje, če jo primerjamo z Nizozemsko in Skandinavijo, kjer je nevladni sektor prepoznan kot polje razvoja, pri nas se javni sektor zapira sam vase in to je velik problem. Pri nas nevladni sektor še ni prepoznan kot polje za zaposlovanje. Pove, da v Črnomlju nimajo problemov z občino ali Evropo, imajo probleme z državo, ker jih država zavira pri njihovih projektih. Je pa tukaj zato, ker si lahko predstavlja, da bi delal projekt z nekom iz Šentjerneja, ker Evropi so razdalje tudi velike in v tem ne vidi problema. Misli pa, da je v regiji dovolj potenciala.

Blaž iz Zavoda Zora, zavoda za okolje, rekreacijo in animacijo pove, da se ukvarjajo predvsem z okoljem in prostorom, sodelujejo v podobnem projektu kot je Plan B, aktivni so v mreži za prostor in delajo s prostovoljci. Kot prostovoljci so dobili prostor ob Župančičevem sprehajališču, ki bi ga radi razvili kot en prostor, kjer bodo poskušali animirati ljudi, da povejo kaj si mislijo o okolju in Novem mestu ter kako naj integrirajo reko Krko v samo mesto. Želel bi predlagati, da seznam mreže razširite s krajšim opisom vsake organizacije, da bi vedeli s čim se ukvarja in bi se tako lahko iskal nabor sodelujočih. Predlaga, da bi naredili obrazec, kjer bi vpisovali v rubrike kje bi želel kdo sodelovati, ker se ponavadi iz imena organizacije tega ne da razbrati. Pove, da bi dali to na nevladnik in tisti, ki se želi povezovati se bo vpisal.

Maja pove, da lahko damo poziv nevladnim organizacijam, da nam pošljejo kratke opise in jih damo na nevladnik in še, da so na nevladniku organizacije že razporejene po področjih. Blaž pove, da lahko pri tem sodeluje.

Igor pove, da se strinja z Blažem, ampak predlaga naj Regijski NVO center naredi delovne skupine po področjih do naslednjega sestanka in seznam pošlje vsem članom mreže z namenom, da bo vse hitrejše potekalo.

Maja pove, da so danes zato tukaj, da oni predlagajo skupine. Pove, da je formirana samo skupina za pripravo obrazca.

Gospa Polona iz Društva Roko roki pove, da ukvarjajo z glasbo in plesom in skušajo pridobiti status socialnega podjetja, ker se želijo ukvarjati z dejavnostjo središča ponovne uporabe, to se pravi zbiranje odpadnih snovi in ponovne uporabe. Predstavljajo si, da bodo organizirali dogodke na temo lokalne banke, upravljanja z denarjem, ponovne uporabe na vseh področjih. Upa, da bodo kmalu dobili brezplačne prostore od občine, da bodo lahko začeli s svojo dejavnostjo. Potem bodo pa zelo veseli prostovoljcev, želi, da dobijo seznam društev in tem s katerimi se ukvarjajo.

Gospa Joži iz Društva upokojencev Veliki Gaber pove, da so mlado društvo, staro 5 let, vendar zelo aktivno na področju športa, kulture, humanitarne dejavnosti in tako naprej. Imajo prostore v knjižnici, imajo učno pot, pohodniško pot, želijo čim bolj obdržat stare navade in običaje. Problem imajo v tem, da je premalo aktivnih, da bi se društvo še naprej razvijalo, zato je tudi prišla na sestanek. Iskala bo pomoč, podporo, ker zdaj odpirajo medgeneracijski krajevni center. Želijo medgeneracijsko sodelovanje, dobro sodelujejo s šolo.

Matej Kerin iz Mladinskega sveta Šentjernej pove, da so organizacija v ustanavljanju in, da v je bilo v Šentjerneju do zdaj mrtvilo in upa, da se bo to popravilo. Načrtujejo tudi ustanovitev mladinskega centra v Šentjerneju. Upa, da bo nekaj sodelovanja na različnih področjih, njemu osebno se zdi sodelovanje na področju ekoturizma, zelo perspektivno za naše območje. Do zdaj v lokalni skupnosti ni bilo posluha za to, misli, da so lahko skupaj močnejši in uspešnejši na projektih. Pove, da imamo še dokaj ohranjeno naravo. Ekoturizem vidi kot neko priložnost za ohranjanje kulturne dediščine kolikor nam je je še ostalo. Pove primer, v tujini ohranjajo stare vasice, pri nas pa to podiramo in naredimo nove in mislimo, da smo naredili dobro. Opiše primer iz Šentjerneja, lesen most čez Krko, ki je tehnična dediščina, odlok so razveljavili, da bodo lahko zgradili betonski most. Pove, da ne znamo ceniti to kar imamo.

Maja pove, da je že načrtovana koordinacijska mreža za mladino, ki bo povabila k sodelovanju vse mladinske organizacije v regiji.

Darko Homan iz Šentjerneja pove, da se osebno že nekaj časa ukvarja s problemom ugodja v družbi in kako vzpostaviti sistem, da bi to bolje delovalo. Pove, da je občina med revolucionarnimi občinami v Sloveniji po letošnjih volitvah in, ker imajo novo priložnost, jo dojemajo kot nek nov začetek. Nova sestava išče nove poti in vsaka priložnost mora biti pravilno pripeljana, da lahko uspe. Pove, da se lahko uspe s povezovanjem, zato je mreženje eden izmed njihovih ciljev, ker se sredstva dodeljujejo tistim, ki se povezujejo. On pa ima možnost, da lahko prenese informacije tistim, ki odločajo in na tak način posamezne občane vključi v odločanje kar pa pri nas ne deluje.

Simon iz Zavoda za kulturo in turizem Historium pove, da se ukvarjajo z ohranjanjem dediščine, s prezentacijo dediščine v povezavi s turizmom, se sami preživljajo in vzdržujejo muzej. Ukvarjajo se tudi z izobraževanjem, ker imajo poudarek na mladini in otrocih, za njih že leta pripravljajo celodnevne programe. Skrbijo za živali, ukvarjajo se s kmetijstvom in rokodelsko dejavnostjo. Problem vidi v tem, da turizem na Dolenjskem nima nekega vodila, vsak dela po svoje. Če bo več povezovanja, bo turizem lažje tržiti. Vidijo pa se na vseh področjih.

Anka Hegediš iz Medobčinskega društva invalidov pove, da so pri njih predvsem delovni invalidi, v njihovo društvo pa prihaja vse več drugih invalidov. Društvo deluje že 32 let, ima 8 socialnih programov in 1400 članov. So tudi člani Zveze delovnih invalidov Slovenije, dobijo sredstva od njih, od občine pa še donatorska in sponzorska sredstva, ki pa jih ni veliko. Večina je na prostovoljni bazi, povezovanje vidi z vsemi in pozdravlja Igorjev predlog, da nastanejo delovne skupine, ker bodo skupaj močnejši. Pove, da imajo vsi možnost sodelovanja, na primer kolesarski izlet, izlet v Belo Krajino k drugim društvom. Predlaga, da je zapisnik objavljen, da bodo vsi seznanjeni z vsebino.

Borut Pelko iz Lokal Partiota in Mladinskega kluba DNŠ pove, da delujejo predvsem na področju mladine in mladinske kulture. Pove, da se vračajo k jedrnemu programu in absolutno podpira vse oblike povezovanja. Je mnenja, da se je pametno povezati po vsebinskih področjih. Pove, da je bil nekaj mandatov član skupine za dialog med Ministrstvo za kulturo in nevladnimi organizacijami, ki delujejo na področju kulture, zato to področje tudi veliko bolj pozna. Se pa strinja, da se lahko vse povezuje in je soodvisno. Ocenjuje, da če se preveč fokusa usmerijo v razpise, se to zna vrnit kot bumerang, ker vejo, da je potrebno ogromno papirologije in lahko zmanjka časa za ukvarjanje z lastno dejavnostjo. Pove, da je to izkušnjo je doživel v njihovem zavodu. Želi akcijska sodelovanja, ne pa neke sestanke, ki so sami sebi namen. Pove, da pripomba ne leti na Regijski NVO center, pohvali idejo te mreže, ampak pove, da ni smiselno samo sestankovat. Če bomo delali akcijsko, bo videl v teh zborih smisel, drugače ne.

Maja pove, da je čas le še za sklepe. Vpraša, če se želi še kdo pridružiti skupini za pripravo obrazca. Nihče ne dvigne roke. Maja pove, da bo ta skupina pripravila obrazec za vključitev v delovne skupine na področju turizma, športa, kulture. V delovni skupini sta Maja in Blaž.

Gospa Anka pove, da je Igor lepo povedal, da lahko v tej prvi fazi vsi sodelujejo.

Maja pove, da imamo predlog, da se še vedno sestajamo v tej obliki.

Gospod Gojmir opozori, da v turizmu ni krovne zgodbe za našo regijo in je to konkreten problem. Pove, da vključevanja ne more biti, če ni krovne zgodbe. Je mnenja, da bodo lahko z vključevanjem vseh sil prišli do rezultatov. Predlaga delovno skupino za turizem, znotraj tega pa še druge povezave.

Maja vpraša ali se sestajamo še naprej v tej obliki ali se dobivamo po področjih.

Igor predlaga, da je treba ustanoviti več delovnih skupin in vsak lahko sodeluje v večih delovnih skupinah. Te delovne skupine naredijo svoj program in imajo tri delegate, ki bodo lobirali in se pogovarjali z odločevalci. Omeni Strategijo razvoja turizma, ki je še vedno v predalu, morala pa bi biti že narejena. Meni, da bi morali biti v pripravo vključeni vsi, ki bi to želeli.

Maja vpraša kako se želijo srečati naslednjič in kdaj.

Borut Pelko predlaga, da se v fazi spoznavanja še srečujejo na takih sestankih, ko jih bo več pa se razdelijo na delovne skupine. Vpraša pa še ali oni kot zbor naredijo neke predloge in jih potem Regijski NVO center prenese naprej na pristojne ali ima Regijski NVO center glede na status, ki ga ima, privilegij, da ima pravico nekaj predložiti zakonodajalcu.

Maja pove, da kot zagovorniki lahko v sodelovanju z nevladnimi organizacijami podajo pobude na pristojne institucije.

Klemen predlaga, da je zbor vsaj trikrat v Novem mestu. Ne verjame, da bi bili ti zbori tako uspešni v Črnomlju.

Bojana predlaga, da tega ne bi podaljševali, ker nekateri že vidijo s kom bi se dobili. Predlaga, da se določijo datumi za nadaljna srečanja, vsi, ki pa se že vidijo v nekih delovnih skupinah pa začnejo že delat.

Maja predlaga 2. sklep ponovno se dobijo vsi, januarja v Novem mestu, 21. ali 22. januarja. Strinjajo se z obema datumoma.

Maja predlaga 3. sklep, da začne že delovati delovna skupina za turizem, 5. januarja v teh prostorih. Udeleženi se strinjajo.

Klemen predlaga, da Regijski NVO center razišče on line orodja za delo teh skupin, ker je menenja, da bo težko uskladiti termine. Pove, da oni uporabljajo Team work PM, ki je zelo dobro orodje in naj se o tem pozanimajo

Maja se zahvali za udeležbo na sestanku in vse udeležene pozdravi.

Zapisnik je pripravila Mirjam Hribar.

Novo mesto, 17. 12. 2014